Die soektog na ’n tweejarige meisie wat Donderdag saam met haar ma in hul voertuig oor ’n afgrond by Voëlklip, Heroldsbaai, in die see gestort het, is Maandag voortgesit.
Die 34-jarige ma en haar dogtertjie het net ná 12:00 Donderdag in ’n wit Fiat oor die kranse in die see gestort. Haar agtjarige boetie het uit die motor geval en by weldoeners wat hy langs die pad teëgekom het, hulp gaan soek.
Die seuntjie het vir hulle gesê sy “ma is in die see”. Die polisie en nooddienste is ontbied en die vrou se lyk is later dieselfde middag uit die see gehaal.
Die meisie se pa kon nie Maandag vir kommentaar bereik word nie. Sy werksplek het Maandag gesê hy is nog nie terug by die werk nie.